SKRIFTLIG FORESPØRGSEL E-2127/01

af Cristiana Muscardini (UEN) til Kommissionen

(17. juli 2001)

Om: Vurdering af risikoen ved zink

Som bekendt er det i medfør i forordning nr. 793/93(1) obligatorisk at foretage en risikovurdering ved zink, for så vidt angår menneskers sundhed og miljøet. I forordning 1488/94(2) fastlægges principperne herfor. Zink, som er opført på anden prioriteringsliste, er for øjeblikket ved at blive undersøgt. Det er et hollandsk institut, der har fået til opgave at foretage undersøgelsen og udarbejde rapporten. Forzinkningsindustrien og dens underleverandører er bange for, at Kommissionen har alt for stort hastværk med at få udarbejdet den endelige rapport, der betragtes som mangelfuld, idet PNEC-værdierne (koncentration for hvilken virkningerne ikke kan forudses) skulle være unøjagtige.

1. Agter Kommissionen snarest muligt at afslutte arbejdet ved hjælp af de tekniske møder i ECB (Environment Coordination Board) i Ispra?

2. Er Kommissionen opmærksom på, at det dokument, det hollandske institut har udarbejdet, flere steder er i modstrid med selve det technical guidance document (tekniske vejledende dokument), som Kommissionen har fremlagt for at redegøre for den metodologi, der skal følges?

3. Anser Kommissionen det ikke for væsentlig, at der i miljøindvirkningsvurderingen tages højde for komplicerede faktorer, som der mangler videnskabelige oplysninger om, og som ikke gør det muligt at afslutte arbejdet inden for de snævre tidsfrister, der på fuldstændig vilkårlig vis blev fastlagt ved sidste tekniske møde?

4. Er Kommissionen ikke ansvarlig for at udarbejde en risikovurdering med et klart videnskabeligt indhold, som ikke blot belyser og medtager alle relevante data, men som i særdeleshed ikke fejlagtigt baserer evalueringen på mangelfulde oplysninger?

5. Mener Kommissionen ikke, at den for at afhjælpe de nævnte mangler kan fuldføre risikovurderingen inden for en rimelig tidsfrist (senere end den fastlagte tidsfrist i september 2001), således at ordføreren kan få forelagt en undersøgelse der er foretaget af uafhængige videnskabsfolk og universitetslektorer?

6. Mener Kommissionen, at de resultater, som det hollandske institut når frem til, vil falde sammen med de resultater, som sidstnævnte undersøgelse viser inden for de pålagte tidsfrister?

(1) EFT L 84 af 5.4.1993, s. 1.

(2) EFT L 161 af 29.6.1994, s. 3.

Samlet svarafgivet på Kommissionens vegne af Philippe Busquinpå skriftlige forespørgsler E-2082/01, E-2127/01, E-2348/01 og P-2681/01

(29. oktober 2001)

De seks zinkforbindelser, der underkastes risikovurdering i henhold til Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer, blev givet prioritering den 27. september 1995. Det første udkast til risikovurderingsrapport (RAR) blev forelagt af de nederlandske myndigheder, som ordførermedlemsstat, for det tekniske møde på fællesskabsplan i december 1999. Der er i det sidste tiår foregået omfattende drøftelser mellem det nederlandske institut Rijksinstituut voor Volksgezondheid en Milieu (RIVM), i sin egenskab af ordfører, og zinkindustrien, og resultaterne heraf er gennemgået i rapporterne.

I sammenligning med andre højtprioriterede stoffer, der vurderes i henhold til Rådets forordning (EØF) nr. 793/93 om vurdering af og kontrol med risikoen ved eksisterende stoffer, er proceduren for færdiggørelse af risikovurderingen af de seks zinkforbindelser ikke på nogen måde fremskyndet, og det har aldrig været hensigten at afslutte drøftelserne uden at tage hensyn til igangværende forskning, der måtte påvirke konklusionerne.

På det tekniske møde i september 2001 blev medlemsstaternes eksperter, efter en omfattende drøftelse, enige om, at især hvad angår spørgsmålet om emissioner af zink til jorden og det udledte zinks biotilgængelighed i jorden, kunne der bestemmes specifikke informationsbehov, der måtte påvirke nogle af konklusionerne vedrørende risiciene ved dette stof. I tråd med den sædvanlige procedure under denne forordning blev der på mødet enighed om en konklusion, hvori der udtrykkes behov for yderligere oplysninger og/eller afprøvning, og enighed om en frist på 18 måneder fra september 2001 til at opnå disse oplysninger. Efter fristens udløb vil ordførermedlemsstaten indarbejde de nye resultater i den endelige RAR. Disse resultater og rapportens slutdel vil derefter blive drøftet på det tekniske møde, hvor konklusionen vil blive draget.